LIETUVOS RESPUBLIKOS

AUKŠTOJO MOKSLO ĮSTATYMO IR MOKSLO IR STUDIJŲ ĮSTATYMO PAKEITIMO IR PAPILDYMO

Į S T A T Y M A S

2006 m. liepos 18 d. Nr. X-769

Vilnius

PIRMASIS SKIRSNIS

AUKŠTOJO MOKSLO ĮSTATYMO 2, 4, 7, 9, 16, 19, 20, 27, 28, 30, 37, 39, 40, 42, 46, 47, 49, 57 STRAIPSNIŲ PAKEITIMAS IR PAPILDYMAS

(Žin., 2000, Nr. 27-715; 2001, Nr. 16-496; 2002, Nr. 3-75; 2003, Nr. 47-2058; 2005, Nr. 85-3136)

1 straipsnis. 2 straipsnio 4, 6, 7, 13 dalių pakeitimas ir straipsnio papildymas 30 dalimi

1. Pakeisti 2 straipsnio 4 dalį ir ją išdėstyti taip:

„4. Diplomas – asmens įgytą kvalifikaciją ir mokslo laipsnį liudijantis pažymėjimas, išduodamas baigus pagrindines studijas, specialiąsias profesines studijas, magistrantūrą, vientisąsias studijas, meno aspirantūrą, apgynus daktaro disertaciją.“

2. Pakeisti 2 straipsnio 6 dalį ir ją išdėstyti taip:

„6. Kvalifikacija – kvalifikacinis laipsnis (bakalauro, profesinio bakalauro, magistro, meno licenciato) ir (arba) profesinė kvalifikacija, suteikiami baigus atitinkamos pakopos nuosekliąsias studijas.“

3. Pakeisti 2 straipsnio 7 dalį ir ją išdėstyti taip:

„7. Kvalifikacinis laipsnis – laipsnis (bakalauro, profesinio bakalauro, magistro, meno licenciato), suteikiamas asmeniui, baigusiam atitinkamos nuosekliųjų studijų pakopos (išskyrus doktorantūrą) programą.“

4. Pakeisti 2 straipsnio 13 dalį ir ją išdėstyti taip:

„13. Neuniversitetinės studijos – pagrindinės, į praktinę veiklą orientuotos profesinės studijos aukštojoje mokykloje, sudarančios sąlygas įgyti taikomaisiais moksliniais tyrimais ir (ar) taikomąja moksline veikla grindžiamą profesinio bakalauro kvalifikacinį laipsnį ir (arba) profesinę kvalifikaciją.“

5. Papildyti 2 straipsnį 30 dalimi:

„30. Profesinis bakalauras – kvalifikacinis laipsnis, suteikiamas asmeniui, baigusiam nuosekliųjų neuniversitetinių studijų programą aukštojoje mokykloje, taip pat asmuo, turintis profesinio bakalauro kvalifikacinį laipsnį.“

2 straipsnis. 4 straipsnio 2 ir 4 dalių pakeitimas

1. Pakeisti 4 straipsnio 2 dalį ir ją išdėstyti taip:

„2. Asmeniui, baigusiam bet kurios nuosekliųjų studijų pakopos programą, aukštoji mokykla išduoda tai patvirtinantį nustatytos formos diplomą, o baigusiam rezidentūros programą, – rezidentūros pažymėjimą.“

2. Pakeisti 4 straipsnio 4 dalį ir ją išdėstyti taip:

„4. Kvalifikacija, kuri suteikiama baigus atitinkamas aukštosios mokyklos nuosekliąsias studijas, nurodoma studijų programoje. Švietimo ir mokslo ministerija (toliau – Ministerija), išklausiusi Lietuvos mokslo tarybos, Lietuvos universitetų rektorių konferencijos (konferencijų), Lietuvos kolegijų direktorių konferencijos (konferencijų) siūlymus, parengia sąrašą kvalifikacijų, suteikiamų baigusiems nuosekliąsias studijas pagal patvirtintas studijų kryptis. Šį sąrašą tvirtina Vyriausybė.“

3 straipsnis. 7 straipsnio 2 dalies 1 punkto ir 3 dalies pakeitimas ir 5 dalies pripažinimas netekusia galios

1. 7 straipsnio 2 dalies 1 punkte išbraukti žodį „profesinę“ ir šį punktą išdėstyti taip:

„1) sudaryti sąlygas asmeniui įgyti aukštąjį išsilavinimą ir kvalifikaciją, atitinkančius Lietuvos ūkio reikmes bei mokslo ir naujausių technologijų lygį;“.

2. 7 straipsnio 3 dalyje išbraukti antrą sakinį ir šią dalį išdėstyti taip:

„3. Kolegijoje rengiami specialistai praktikai, gebantys savarankiškai dirbti švietimo, kultūros, ūkio ir kitose srityse.“

3. 7 straipsnio 5 dalį pripažinti netekusia galios.

4 straipsnis. 9 straipsnio 2 dalies 4 punkto ir 4 dalies pakeitimas

1. 9 straipsnio 2 dalies 4 punkte vietoj žodžio „tarnautojų“ įrašyti žodį „darbuotojų“ ir šį punktą išdėstyti taip:

„4) nustatyti savo struktūrą, vidaus darbo tvarką, konkretų dėstytojų ir mokslo darbuotojų, administracijos ir kitų darbuotojų skaičių, jų teises ir pareigas bei darbo apmokėjimo sąlygas, neprieštaraujančias galiojantiems teisės aktams;“.

2. 9 straipsnio 4 dalyje po žodžio „darbuotojai“ įrašyti žodžius „administracijos ir kiti darbuotojai“ ir šią dalį išdėstyti taip:

„4. Aukštųjų mokyklų dėstytojai, mokslo darbuotojai, administracijos ir kiti darbuotojai ir studentai turi žodžio, studijų, mokslinių tyrimų, meninės veiklos laisvę ir ja naudojasi nepažeisdami kitų asmenų teisių, įstatymų, kitų teisės aktų bei aukštosios mokyklos statuto.“

5 straipsnis. 16 straipsnio 3 dalies pakeitimas

Pakeisti 16 straipsnio 3 dalį ir ją išdėstyti taip:

„3. Jei veikla įvertinama teigiamai:

1) ministras išduoda leidimą valstybinei aukštajai mokyklai priimti statutą ir sudaryti aukštosios mokyklos savivaldos institucijas šio įstatymo nustatyta tvarka. Išrinkus senatą (akademinę tarybą) ir universiteto rektorių (kolegijos direktorių), steigiamosios tarybos ir universiteto laikinojo rektoriaus (kolegijos direktoriaus) įgaliojimai nutrūksta;

2) ministras išduoda kolegijai leidimą šio įstatymo nustatyta tvarka teikti profesinio bakalauro laipsnį.“

6 straipsnis. 19 straipsnio 5 dalies pakeitimas

19 straipsnio 5 dalyje išbraukti žodį „visuomeninės“ ir šią dalį išdėstyti taip:

„5. Aukštųjų mokyklų tarpusavio ryšius bei ryšius su valdžios ir valdymo bei vietos savivaldos institucijomis koordinuoja Lietuvos universitetų rektorių konferencija (konferencijos), Lietuvos kolegijų direktorių konferencija (konferencijos), Lietuvos studentų atstovybių sąjunga (sąjungos), kitos aukštųjų mokyklų ne pelno ir kitokios organizacijos bei asociacijos, veikiančios pagal įstatymus ir savo įstatus. Šios organizacijos pačių prašymu gali gauti valstybės biudžeto finansinę paramą iš bendrosioms mokslo ir studijų reikmėms skiriamų lėšų.“

7 straipsnis. 20 straipsnio 2 ir 3 dalių pakeitimas

1. Pakeisti 20 straipsnio 2 dalį ir ją išdėstyti taip:

„2. Ministerija, atsižvelgdama į valstybės prioritetus, finansinius išteklius, aukštųjų mokyklų pateiktus perspektyvinius plėtros planus, parengia 5 metų perspektyvinį Lietuvos aukštojo mokslo sistemos plėtros plano projektą ir, išklausiusi Aukštojo mokslo tarybos išvadas, teikia jį tvirtinti Vyriausybei, ir skelbia visuomenei. Plane turi būti numatyta:

1) valstybės tikslai ir uždaviniai aukštojo mokslo srityje;

2) Lietuvos aukštojo mokslo būklės apžvalga ir jos įvertinimas;

3) aukštojo mokslo ir aukštųjų mokyklų plėtros kryptys;

4) studijų programų atnaujinimo ir tobulinimo perspektyvos;

5) numatomų priimti į aukštąsias mokyklas studentų skaičius;

6) numatomo aukštųjų mokyklų finansavimo programa.“

2. Pakeisti 20 straipsnio 3 dalį ir ją išdėstyti taip:

„3. Prireikus Ministerija tikslina Lietuvos aukštojo mokslo sistemos plėtros planą, išklausiusi gautas iš Seimo komitetų, ministerijų, Aukštojo mokslo tarybos, Lietuvos mokslo tarybos, Lietuvos universitetų rektorių konferencijos (konferencijų), Lietuvos kolegijų direktorių konferencijos (konferencijų) ir kitų institucijų bei ekspertų pastabas ir siūlymus, ir patikslintą teikia tvirtinti Vyriausybei.“

8 straipsnis. 27 straipsnio 1 dalies pakeitimas

Pakeisti 27 straipsnio 1 dalį ir ją išdėstyti taip:

„1. Aukštųjų mokyklų personalą sudaro dėstytojai, mokslo darbuotojai, administracijos ir kiti darbuotojai. Jų darbo apmokėjimo sąlygas ir socialines garantijas nustato įstatymai ir kiti teisės aktai.“

9 straipsnis. 28 straipsnio 3 dalies pakeitimas

Pakeisti 28 straipsnio 3 dalį ir ją išdėstyti taip:

„3. Profesoriaus pareigas gali eiti mokslininkas arba pripažintas menininkas. Šie asmenys turi atitikti profesoriaus pareigų reikalavimus ir būti įvykdę habilitacijai keliamus reikalavimus. Habilitacijos tvarką nustato Vyriausybė, išklausiusi Lietuvos mokslo tarybos, Lietuvos universitetų rektorių konferencijos (konferencijų) ir Aukštojo mokslo tarybos siūlymus.“

10 straipsnis. 30 straipsnio pakeitimas

Pakeisti 30 straipsnį ir jį išdėstyti taip:

„30 straipsnis. Administracijos darbuotojai ir kiti darbuotojai

1. Aukštoji mokykla turi turėti administraciją, būtiną jos ir jos padalinių administracinėms funkcijoms atlikti, taip pat kitų darbuotojų, reikalingų aukštosios mokyklos akademinės bei ūkinės veiklos uždaviniams įgyvendinti.

2. Administraciją sudaro aukštųjų mokyklų darbuotojai, kurie turi teisę pagal savo kompetenciją duoti privalomus nurodymus pavaldiems darbuotojams. Aukštųjų mokyklų, jų fakultetų, institutų ir kitų statutuose šiems padaliniams prilygintų akademinių padalinių vadovai ir vadovų pavaduotojai, be administracinių pareigų, gali dirbti taip pat pedagoginį ir (ar) mokslinį darbą.

3. Kitų (ne administracijos) aukštosios mokyklos darbuotojų skaičių, jų pareigas ir funkcijas nustato pati aukštoji mokykla.“

11 straipsnis. 37 straipsnio 3 ir 4 dalių pakeitimas

1. Pakeisti 37 straipsnio 3 dalį ir ją išdėstyti taip:

„3. Institutą bendru Ministerijos bei universiteto teikimu, išklausiusi Lietuvos mokslo tarybos ir suinteresuotų valstybės bei mokslo ir studijų institucijų išvadas ir rekomendacijas, steigia, reorganizuoja ir likviduoja Vyriausybė.“

2. Pakeisti 37 straipsnio 4 dalį ir ją išdėstyti taip:

„4. Instituto statutą, parengtą remiantis Vyriausybės patvirtintais universiteto mokslo instituto nuostatais, ir pagrindines mokslinės veiklos kryptis bendru universiteto senato ir instituto tarybos teikimu tvirtina Vyriausybė, išklausiusi Lietuvos mokslo tarybos išvadas.“

12 straipsnis. 39 straipsnio 3 dalies pakeitimas

Pakeisti 39 straipsnio 3 dalį ir ją išdėstyti taip:

„3. Pagrindinės nuosekliųjų studijų formos yra šios: dieninė, vakarinė ir neakivaizdinė. Konkrečias nuosekliųjų pirmosios pakopos studijų krypties formas nustato atitinkamos studijų krypties reglamentas. Studijų formų aprašus tvirtina Ministerija, išklausiusi Lietuvos mokslo tarybos, Lietuvos universitetų rektorių konferencijos (konferencijų), Lietuvos kolegijų direktorių konferencijos (konferencijų) siūlymus, Aukštojo mokslo tarybos ir Lietuvos studentų atstovybių sąjungos (sąjungų) išvadas.“

13 straipsnis. 40 straipsnio 2 dalies pakeitimas

Pakeisti 40 straipsnio 2 dalį ir ją išdėstyti taip:

„2. Naujų studijų krypčių steigimo arba jų panaikinimo aukštosiose mokyklose tvarką tvirtina Ministerija, išklausiusi Lietuvos mokslo tarybos, Lietuvos universitetų rektorių konferencijos (konferencijų), Lietuvos kolegijų direktorių konferencijos (konferencijų) siūlymus ir Aukštojo mokslo tarybos išvadas.“

14 straipsnis. 42 straipsnio 1, 8 ir 9 dalių pakeitimas

1. Pakeisti 42 straipsnio 1 dalį ir ją išdėstyti taip:

„1. Pagrindinių studijų programa skiriama teoriniams profesijos pagrindams perteikti ir savarankiškam darbui būtiniems profesiniams įgūdžiams suformuoti. Asmenims, baigusiems pagrindines universitetines studijas, suteikiamas bakalauro kvalifikacinis laipsnis ir (arba) profesinė kvalifikacija, baigusiems neuniversitetines pagrindines studijas, – profesinio bakalauro kvalifikacinis laipsnis ir (arba) profesinė kvalifikacija.“

2. Pakeisti 42 straipsnio 8 dalį ir ją išdėstyti taip:

„8. Doktorantūros studijos baigiamos disertacijos parengimu. Disertacijos ginamos prie universitetų veikiančiose mokslo krypčių tarybose. Doktorantūros studijų, disertacijos gynimo ir mokslo laipsnių suteikimo tvarką nustato doktorantūros nuostatai, kuriuos tvirtina Vyriausybė, išklausiusi Lietuvos mokslo tarybos, Lietuvos mokslų akademijos, Lietuvos universitetų rektorių konferencijos (konferencijų) siūlymus ir Aukštojo mokslo tarybos išvadas.“

3. Pakeisti 42 straipsnio 9 dalį ir ją išdėstyti taip:

„9. Meno aspirantūros studijos vykdomos pagal meno aspirantūros nuostatus. Juos tvirtina Vyriausybė, išklausiusi Lietuvos mokslo tarybos, Lietuvos universitetų rektorių konferencijos (konferencijų) siūlymus ir Aukštojo mokslo tarybos išvadas.“

15 straipsnis. 46 straipsnio 2 dalies pakeitimas

Pakeisti 46 straipsnio 2 dalį ir ją išdėstyti taip:

„2. Rezultatų įskaitymo tvarką nustato Ministerija, išklausiusi Lietuvos universitetų rektorių konferencijos (konferencijų), Lietuvos kolegijų direktorių konferencijos (konferencijų) siūlymus ir atsižvelgdama į tarptautinius susitarimus.“

16 straipsnis. 47 straipsnio 7 dalies pakeitimas ir straipsnio papildymas 8 dalimi

1. Pakeisti 47 straipsnio 7 dalį ir ją išdėstyti taip:

„7. Ministerija gali nustatyti asmenų, įgijusių išsilavinimą užsienyje, priėmimo į visiškai ar iš dalies Lietuvos valstybės biudžeto lėšomis finansuojamas studijas Lietuvos aukštosiose mokyklose kvotas ir tvarką.“

2. Papildyti 47 straipsnį 8 dalimi:

„8. Ministerija gali nustatyti lengvatines stojimo į aukštąsias mokyklas sąlygas išeivijos ir lietuvių kilmės užsieniečių vaikams, vaikaičiams, provaikaičiams. Išeivija laikomi Lietuvos Respublikos piliečiai, ne mažiau kaip 3 metus gyvenantys užsienyje. Lietuvių kilmės užsieniečiu laikomas asmuo, kurio tėvai ar seneliai arba vienas iš tėvų ar senelių yra ar buvo lietuviai ir pats pripažįsta save lietuviu.“

17 straipsnis. 49 straipsnio 1 dalies 9 punkto pakeitimas

49 straipsnio 1 dalies 9 punkte vietoj žodžių „studentų visuomenines organizacijas“ įrašyti žodį „asociacijas“ ir šį punktą išdėstyti taip:

„9) laisvai burtis į klubus, draugijas, asociacijas;“.

18 straipsnis. 57 straipsnio 1 dalies pakeitimas

Pakeisti 57 straipsnio 1 dalį ir ją išdėstyti taip:

„1. Valstybės biudžeto lėšų poreikis valstybinei aukštajai mokyklai nustatomas pagal Valstybės biudžeto lėšų poreikio nustatymo ir jų skyrimo mokslo ir studijų institucijoms metodiką. Šią metodiką tvirtina Vyriausybė, išklausiusi Lietuvos mokslo tarybos, Lietuvos universitetų rektorių konferencijos (konferencijų), Lietuvos kolegijų direktorių konferencijos (konferencijų) bei Lietuvos studentų atstovybių sąjungos (sąjungų) siūlymus.“

ANTRASIS SKIRSNIS
MOKSLO IR STUDIJŲ ĮSTATYMO 7, 8, 18, 29, 32, 34 IR 39 STRAIPSNIŲ PAKEITIMAS

(Žin., 1991, Nr. 7-191; 2002, Nr. 68-2758)

1 straipsnis. 7 straipsnio 2 dalies pakeitimas

Pakeisti 7 straipsnio 2 dalį ir ją išdėstyti taip:

„2. Reikalavimus steigiamoms mokslinių tyrimų įstaigoms, šių įstaigų veiklos kvalifikacinius reikalavimus ir jų veiklos priežiūros tvarką nustato Vyriausybė, išklausiusi Lietuvos mokslo tarybos ir Lietuvos mokslų akademijos siūlymus.“

2 straipsnis. 8 straipsnio 3 dalies pakeitimas

Pakeisti 8 straipsnio 3 dalį ir ją išdėstyti taip:

„3. Valstybės mokslo įstaigą Švietimo ir mokslo ministerijos teikimu steigia Vyriausybė, išklausiusi suinteresuotų valstybės institucijų siūlymus. Vyriausybė gali pavesti valstybės mokslo įstaigos steigėjo funkcijas, nesusijusias su jos steigimu, pabaiga ir pertvarkymu, atlikti su įstaigos veikla susijusiai valstybės institucijai ar įstaigai.“

3 straipsnis. 18 straipsnio 1 dalies pakeitimas

18 straipsnio 1 dalyje vietoj žodžių „Visuomeninių organizacijų“ įrašyti žodį „Asociacijų“ ir šią dalį išdėstyti taip:

„1. Mokslininkų ir tyrėjų organizacijų steigimą ir veiklą reglamentuoja Asociacijų įstatymas.“

4 straipsnis. 29 straipsnio 3 dalies pakeitimas

Pakeisti 29 straipsnio 3 dalį ir ją išdėstyti taip:

„3. Habilitacijos tvarką nustato Vyriausybė, išklausiusi Lietuvos mokslo tarybos, Lietuvos universitetų rektorių konferencijos, Lietuvos valstybinių mokslo institutų direktorių konferencijos ir Aukštojo mokslo tarybos siūlymus.“

5 straipsnis. 32 straipsnio 1 dalies pakeitimas

Pakeisti 32 straipsnio 1 dalį ir ją išdėstyti taip:

„1. Mokslo ir studijų institucijų personalą sudaro dėstytojai, mokslo darbuotojai bei kiti tyrėjai, administracijos ir kiti darbuotojai. Jų darbo apmokėjimo sąlygas ir socialines garantijas nustato įstatymai ir kiti teisės aktai.“

6 straipsnis. 34 straipsnio pakeitimas

Pakeisti 34 straipsnį ir jį išdėstyti taip:

„34 straipsnis. Administracijos darbuotojai ir kiti darbuotojai

1. Mokslinių tyrimų įstaiga turi turėti administraciją, būtiną jos ir jos padalinių administracinėms funkcijoms atlikti, taip pat kitų darbuotojų, reikalingų įstaigos mokslinių tyrimų, eksperimentinės plėtros ir ūkinės veiklos uždaviniams įgyvendinti.

2. Administraciją sudaro mokslinių tyrimų įstaigų darbuotojai, kurie turi teisę pagal savo kompetenciją duoti privalomus nurodymus pavaldiems darbuotojams. Mokslinių tyrimų įstaigų vadovai, vadovų pavaduotojai mokslui ir įstaigų moksliniai sekretoriai, be administracinių pareigų, gali dirbti ir mokslinį darbą.

3. Kitų (ne administracijos) mokslinių tyrimų įstaigos darbuotojų skaičių, jų pareigas ir funkcijas nustato pati įstaiga.“

7 straipsnis. 39 straipsnio pakeitimas

Pakeisti 39 straipsnį ir jį išdėstyti taip:

„39 straipsnis. Mokslininkų, kitų tyrėjų ir administracijos darbuotojų bei kitų darbuotojų teisės ir pareigos

1. Mokslininkai, kiti tyrėjai ir administracijos darbuotojai bei kiti darbuotojai turi lygias teises, neatsižvelgiant į jų lytį, rasę, politinius įsitikinimus, pažiūras, tikėjimą, kilmę, socialinę padėtį, tautybę ir kalbą, taip pat pilietybę, dalyvauti konkursuose į pareigas įstaigose.

2. Mokslininkai, kiti tyrėjai ir administracijos darbuotojai bei kiti darbuotojai turi teisę:

1) dalyvauti konkursuose mokslo programoms vykdyti bei mokslo ir studijų fondų paramai gauti, disponuoti skirtomis lėšomis;

2) dalyvauti konkursuose stažuotėms Lietuvos Respublikoje ir užsienyje;

3) gauti iš valstybės institucijų moksliniam darbui reikalingą informaciją. Jeigu tokia informacija yra valstybės ar tarnybos paslaptis, ji teikiama ir naudojama teisės aktų nustatyta tvarka;

4) dalyvauti priimant sprendimus dėl savo įstaigos statuto (įstatų) turinio ir veiklos plano;

5) dalyvauti įvairiose profesinėse sąjungose bei asociacijose, tarp jų ir esančiose užsienyje.

3. Mokslininkai ir administracijos darbuotojai bei kiti darbuotojai, be šio straipsnio 2 dalyje išvardytų teisių, taip pat turi teisę:

1) dirbti savarankiškai arba jungtis į kūrybines grupes;

2) savarankiškai skelbti savo mokslinius darbus.

4. Mokslininkams, kitiems tyrėjams ir administracijos darbuotojams bei kitiems darbuotojams garantuojama:

1) kūrybos ir intelektualaus darbo autorių teisės, nustatytos Lietuvos Respublikos įstatymuose bei tarptautinėse sutartyse;

2) nepriklausomybė nuo ideologijos ir politinių institucijų;

3) apsauga nuo varžymų ir sankcijų už savo tyrimų rezultatų ir įsitikinimų skelbimą, išskyrus atvejus, kai skelbiama informacija yra valstybės ar tarnybos paslaptis.

5. Mokslininkai, kiti tyrėjai ir administracijos darbuotojai bei kiti darbuotojai privalo:

1) laikytis mokslinės ir profesinės etikos normų;

2) vykdyti savo įstaigos statute (įstatuose) nustatytas pareigas ir funkcijas.“

TREČIASIS SKIRSNIS
ĮSTATYMO ĮSIGALIOJIMAS IR ĮGYVENDINIMAS

1 straipsnis. Įstatymo įsigaliojimas

1. Šis įstatymas įsigalioja nuo 2007 m. sausio 1 d.

2. Įsigaliojus šiam įstatymui, mokslo ir studijų institucijų statutai (įstatai) galioja tiek, kiek neprieštarauja šiam įstatymui.

2 straipsnis. Įstatymo įgyvendinimas

1. Vyriausybė iki 2006 m. gruodžio 31 d. priima ir pakeičia šiam įstatymui įgyvendinti reikalingus teisės aktus.

2. Europos Sąjungos valstybių narių piliečiams taikomos tos pačios priėmimo į aukštąją mokyklą ir studijų sąlygos kaip ir Lietuvos Respublikos piliečiams.

3. Profesinės kvalifikacijos, iki šio įstatymo įsigaliojimo suteiktos asmenims, baigusiems nuosekliųjų neuniversitetinių studijų programas aukštosiose mokyklose, kurių veiklą Studijų kokybės vertinimo centras įvertino teigiamai, atitinka profesinio bakalauro kvalifikacinį laipsnį.

Skelbiu šį Lietuvos Respublikos Seimo priimtą įstatymą.

RESPUBLIKOS PREZIDENTAS	VALDAS ADAMKUS